## Educació concedix ajudes a 221 alumnes per a incrementar l'accés femení a determinats cicles de Formació Professional

*** Cada beneficiària rebrà una quantia de 452,48 euros
* Entre els cicles figuren Activitats Físiques i Esportives, Agrària, Comerç i Màrqueting, Edificació i Obra Civil, o Fabricació Mecànica**

La Conselleria d’Educació, Universitats i Ocupació ha concedit subvencions a 221 alumnes per a incrementar l’accés femení a determinats cicles de Formació Professional de grau bàsic, mitjà i superior, així com a cursos d’especialització impartits en centres públics de la Comunitat Valenciana.

L’import global d’esta subvenció ascendix a 99.998,08 euros i cada beneficiària rebrà una quantia de 452,48 euros per a sufragar les despeses dels seus estudis durant el curs 2022-2023.

La Conselleria d’Educació, Universitats i Ocupació pretén amb estes subvencions garantir la igualtat de gènere en el Sistema Educatiu Valencià. Per eixa raó s’han tingut en compte les especialitats en què, en els dos cursos acadèmics anteriors, s’ha detectat una diferència significativa de matrícula entre hòmens i dones.

Amb estes ajudes, la Direcció General de Formació Professional vol potenciar iniciatives educatives i culturals en el Sistema Educatiu que afavorisquen la igualtat d’oportunitats. Actualment, en el sistema d’FP hi ha determinats cicles en els quals continua sent escassa la representació de dones i amb estes subvencions es pretén fomentar el seu accés a estos cicles amb més presència masculina.

En este sentit, l’actual convocatòria està dirigida a alumnes matriculades, per primera vegada, en el primer curs d’alguna de les famílies professionals i els cicles formatius següents: Activitats Físiques i Esportives; Agrària; Seguretat i Medi Ambient; Comerç i Màrqueting; Edificació i Obra Civil; Electricitat i Electrònica; Energia i Aigua; Fusta, Moble i Suro; Fabricació Mecànica; Hostaleria i Turisme; Imatge i So; Informàtica i Comunicacions; Instal·lació i Manteniment; Maritimopesquera; Servicis Socioculturals i a la Comunitat; Transport i Manteniment de Vehicles; Tèxtil i Confecció de Pell; Vidre i Ceràmica, i Química.

La directora general de Formació Professional, Marta Armendia, ha assenyalat que amb estes ajudes “volem potenciar iniciatives formatives i culturals en el Sistema Educatiu per a afavorir la igualtat d’oportunitats entre hòmens i dones”. “Actualment, continuem veient cicles en els quals hi ha escassa representació de dones i hem de donar visibilitat a estes professions per a fer-les atractives a totes les persones”, ha conclòs.

Fecha: 28/12/2023